กรุงไทยได้ฤกษ์ลุยอสังหาฯโลก
บลจ.กรุงไทย ชี้จังหวะเหมาะ ส่งกองทุนเคแทม เวิลด์ พร็อพเพอร์ตี้ ฟันด์ ลุยลงทุนอสังหาริมทรัพย์ทั่วโลก เชื่อได้ทั้งปันผลและกำไร
7 ก.ย. 2554

บลจ.กรุงไทย ชี้จังหวะเหมาะ ส่งกองทุนเคแทม เวิลด์ พร็อพเพอร์ตี้ ฟันด์ ลุยลงทุนอสังหาริมทรัพย์ทั่วโลก เชื่อได้ทั้งปันผลและกำไร 
น.ส.ดารบุษป์ ปภาพจน์ รองกรรมการผู้จัดการ สายงานพัฒนาธุรกิจและการตลาด 2 บริษัทหลักทรัพย์จัดการกองทุน (บลจ.) กรุงไทย กล่าวว่า ขณะนี้ถือว่าเป็นจังหวะที่เหมาะสำหรับการลงทุนในอสังหาริมทรัพย์ทั่วโลก ทั้งการลงทุนหุ้นของบริษัทผู้ประกอบการอสังหาริมทรัพย์และลงทุนในกองทรัสต์เพื่อการลงทุนในอสังหาริมทรัพย์ หรือ REITs 
“ช่วงนี้เป็นจังหวะที่ตลาดตกใจ เพราะมีข่าวร้ายเยอะ แต่ก็ไม่น่าตกใจเกินไป เพราะฝุ่นหายตลบแล้วจากวิกฤตการเงินในปี 2551 ที่ทำให้ราคาอสังหาริมทรัพย์ลดลงไปมาก โดยในปัจจุบันอัตราผลตอบแทนสะสมของดัชนีหุ้นอสังหาริมทรัพย์เริ่มปรับเข้าสู่ภาวะปกติแล้ว แต่ยังไม่กลับไปเท่ากับช่วงก่อนที่จะเกิดวิกฤต และการเข้าซื้อในช่วงที่ราคาหุ้นไม่สูงจะทำให้มีอัตราการจ่ายเงินปันผลสูงขึ้น” น.ส.ดารบุษป์ กล่าว
ทั้งนี้ มอร์แกน สแตนลีย์ และ Henderson Global Investors ประเมินว่า ในปี 2554 REITs ทั่วโลกจะมีอัตราการจ่ายเงินปันผลอยู่ระหว่าง 3.56.5% โดยประเทศที่มีอัตราการจ่ายเงินปันผลสูงที่สุด คือ สิงคโปร์ รองมาเป็นออสเตรเลีย และญี่ปุ่น ขณะที่สหรัฐอเมริกาและสหราชอาณาจักรมีอัตราการจ่ายอยู่ที่ 3.5%บลจ.กรุงไทย จึงร่วมมือกับธนาคารซิตี้แบงก์ เปิดขายกองทุนเปิดเคแทม เวิลด์ พร็อพเพอร์ตี้ ฟันด์ (KTPROPERTY) ระหว่างวันที่ 121 ก.ย.นี้ โดยมีนโยบายจ่ายปันผลปีละไม่เกิน 4 ครั้ง และมีนโยบายป้องกันความเสี่ยงอัตราแลกเปลี่ยน ทั้งนี้ กองทุนเปิดเคแทม เวิลด์ พร็อพเพอร์ตี้ ฟันด์ เน้นลงทุนในกองทุน Henderson Global Property Equities Fund ที่มีนโยบายลงทุนในหุ้นของบริษัท หรือกองทรัสต์เพื่อการลงทุนในอสังหาริมทรัพย์(หรือเทียบเท่า) ที่จดทะเบียน หรือมีการซื้อขายในตลาดหลักทรัพย์ที่มีการกำกับดูแล โดยมีรายได้หลักจากการเป็นเจ้าของ บริหารจัดการ และ/หรือพัฒนาอสังหาริมทรัพย์ทั่วโลก กองทุนหลักบริหารจัดการโดย Henderson Global Investors ซึ่งเป็นบริษัทจัดการลงทุนที่มีความเชี่ยวชาญด้านการลงทุนในอสังหาริมทรัพย์ทั่วโลก และสินทรัพย์ภายใต้การจัดการมากกว่า 5.5 แสนล้านบาท 
“บลจ.กรุงไทย ซึ่งเป็นผู้นำในอุตสาหกรรมกองทุนรวมอสังหาริมทรัพย์ในประเทศ โดยมีสินทรัพย์มูลค่ารวมมากกว่า 1 แสนล้านบาท จึงต้องการเพิ่มทางเลือกลงทุนให้กับนักลงทุน และถือเป็นกองทุนแรกที่ได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้ลงทุนใน REITs ต่างประเทศ” นายสมชัย กล่าว
นอกจากนี้ นายสมชัย ยังกล่าวอีกว่า ลงทุนใน REITs ซึ่งมีลักษณะคล้ายกองทุนรวมอสังหาริมทรัพย์ในประเทศไทย นอกจากจะมีโอกาสได้รับผลตอบแทนในรูปเงินปันผลจากรายได้ค่าเช่า และมูลค่าของสินทรัพย์ที่เพิ่มขึ้นจากอสังหาริมทรัพย์ที่อยู่ในทำเลชั้นนำทั่วโลกแล้ว ยังช่วยลดความเสี่ยงจากภาวะเงินเฟ้อ และเป็นสินทรัพย์ที่เหมาะแก่การกระจายความเสี่ยงเพิ่มเติมจากการลงทุนในหุ้นหรือตราสารหนี้แต่เพียงอย่างเดียว
น.ส.ดารบุษป์ กล่าวถึงรายละเอียดการลงทุนของกองทุนหลักว่า เมื่อเทียบกับดัชนีมาตรฐานแล้ว กองทุนลงทุนอสังหาริมทรัพย์ในภูมิภาคเอเชีย 24% ต่ำกว่าดัชนี เนื่องจากกังวลว่าสิงคโปร์และฮ่องกงจะได้รับผลกระทบจากมาตรการควบคุมความร้อนแรงของภาคอสังหาริมทรัพย์ของจีน ขณะที่ลงทุนในอเมริกาเหนือ 46% และลงทุนในยุโรปมากกว่าน้ำหนักในดัชนีที่ 20% โดยเน้นลงทุนในสหราชอาณาจักร ฝรั่งเศสและสวีเดน ซึ่งได้ประโยชน์จากการท่องเที่ยว
“แม้ว่าอัตราการจ่ายเงินปันผลของกองทุนนี้อาจจะไม่สูงเท่ากับกองทุนอสังหาริมทรัพย์ในประเทศ แต่จุดแข็งของกองทุนนี้ คือ ผลตอบแทนจากราคาที่เพิ่มขึ้นและมีสภาพคล่องสูง ซึ่งถือว่าเด่นกว่ากองทุนอสังหาริมทรัพย์ในประเทศไทย นอกจากนี้ยังเป็นโอกาสที่นักลงทุนจะได้เป็นเจ้าของอสังหาริมทรัพย์ที่ดีในต่างประเทศ” น.ส.ดารบุษป์ กล่าว